Το ***Poor Things*** είναι ταινία επιστημονικής φαντασίας του 2023 σε σκηνοθεσία από τον Γιώργο Λάνθιμο από σενάριο του Τόνι ΜακΝαμάρα. Βασίζεται στο μυθιστόρημα του 1993 *Χαμένα Κορμιά*, και πρωταγωνιστεί η Έμα Στόουν μαζί με τους Μαρκ Ράφαλο, Γουίλεμ Νταφόε, Ράμι Γιούσεφ, Κρίστοφερ Άμποτ, και Τζέροντ Καρμάικλ. Η πλοκή ακολουθεί μια νεαρή Βικτοριανή γυναίκα, που αφού αναστήθηκε μετά την αυτοκτονία της, το σκάει με έναν δικηγόρο και ξεκινάει ένα ταξίδι εξερεύνησης του εαυτού της.

Η ανάπτυξη της ταινίας ξεκίνησε το 2009, όταν ο Λάνθιμος επισκέφτηκε τον συγγραφέα του βιβλίου Άλασντερ Γκρέι, για να αποκτήσει τα δικαιώματα του. Αφού η ταινία έμεινε στο περιθώριο ο σκηνοθέτης επανεξέτασε το πρότζεκτ κατά την διάρκεια των γυρισμάτων του *Η Ευνοούμενη* (2018), στο οποίο επίσης πρωταγωνιστούσε η Στόουν, και την προσέγγισε με τον πρωταγωνιστικό ρόλο. Οι υπόλοιποι ηθοποιοί εντάχθηκαν στην ταινία το 2021 ενώ τα γυρίσματα πραγματοποιήθηκαν από τον Αύγουστο μέχρι τον Δεκέμβριο στην Ουγγαρία.

Το *Poor Things* έκανε πρεμιέρα στο 80ο Διεθνές Φεστιβάλ Κινηματογράφου Βενετίας στην 1 Σεπτεμβρίου του 2023, όπου έλαβε υποψηφιότητα για Χρυσό Λέοντα. Η ταινία κυκλοφόρησε από την Searchlight Pictures στις 8 Δεκεμβρίου του 2023 στις Ηνωμένες Πολιτείες Αμερικής και στις 12 Ιανουαρίου του 2024 στο Ηνωμένο Βασίλειο. Έλαβε θετικά σχόλια από τους κριτικούς και εισέπραξε $108.8 εκατομμύρια παγκοσμίως έχοντας στοιχήσει $35 εκατομμύρια.

Συμπεριλήφθηκε στον κατάλογο των 10 καλύτερων ταινιών του 2023 από το Εθνικό Συμβούλιο Κριτικών Κινηματογράφου και το Αμερικανικό Ινστιτούτο Κινηματογράφου. Πέρα από αυτά, έλαβε διάφορες διακρίσεις, περιλαμβάνοντας 11 υποψηφιότητες στα Βραβεία Αμερικανικής Ακαδημίας Κινηματογράφου 2023, κερδίζοντας Όσκαρ Α΄ Γυναικείου Ρόλου για την Στόουν, Καλύτερο Σχεδιασμό Παραγωγής, Καλύτερο Μακιγιάζ και Κομμώσεις και Καλύτερα Κοστούμια. Στις Χρυσές Σφαίρες του 2023, έλαβε εφτά υποψηφιότητες και κέρδισε Χρυσή Σφαίρα Καλύτερης Ταινίας (Κωμωδία ή Μιούζικαλ) και Χρυσή Σφαίρα Α' Γυναικείου Ρόλου σε Κωμωδία ή Μιούζικαλ.

Πλοκή
-----

Στο Βικτωριανό Λονδίνο, ο φοιτητής ιατρικής Μαξ ΜακΚάντλς γίνεται ο βοηθός ενός εκκεντρικού χειρουργού, του Γκόντουιν Μπάξτερ. Ερωτεύεται την προστατευόμενη του Μπάξτερ, την Μπέλα, μία νεαρή γυναίκα που συμπεριφέρεται σαν παιδί. Ο Γκόντουιν αποκαλύπτει, ότι η γυναίκα, η οποία ήταν έγκυος, αυτοκτόνησε πηδώντας από μία γέφυρα. Αυτός αντικατέστησε τον εγκέφαλο της γυναίκας με αυτόν του αγέννητου εμβρύου, με αποτέλεσμα να έχει το μυαλό ενός νεογέννητου, και την ονόμασε Μπέλα Μπάξτερ.

Με την ενθάρρυνση του Γκόντουιν, ο Μαξ ζητάει το χέρι της Μπέλα σε γάμο. Η Μπέλα δέχεται αλλά, καθώς η ευφυία της εξελίσσεται ραγδαία, αρχίζει να έχει περιέργεια για τον έξω κόσμο και για τον εαυτό της. Εξερευνώντας το σώμα της, ανακαλύπτει τον αυνανισμό και την σεξουαλική ικανοποίηση. Το σκάει με τον Ντάνκαν Γουέντενμπερν, έναν άσωτο δικηγόρο, τον οποίο ο Μπάξτερ προσέλαβε για να αναδιαμορφώσει το γαμήλιο συμβόλαιο. Αφού αποφασίζει να την αφήσει να φύγει, ο Γκόντουιν ξεκινάει ένα καινούριο πείραμα με μία νεαρή γυναίκα, την Φελίσιτι, η οποία ωριμάζει αρκετά πιο αργά σε σχέση με την Μπέλα.

Η Μπέλα και ο Ντάνκαν ξεκινούν ένα μεγάλο ταξίδι, ξεκινώντας από την Λισαβόνα, όπου κάνουν πολύ συχνά σεξ. Όταν η Μπέλα αρχίζει να γίνεται δύσκολη να την ελέγξει, ο Ντάνκαν την βάζει παράνομα σε ένα κρουαζιερόπλοιο. Η Μπέλα γίνεται φίλη με κάποιους επιβάτες, την Μάρθα και τον Χάρι, η οποίοι την εισάγουν στην έννοια της φιλοσοφίας. Ο Ντάνκαν προσπαθεί να εμποδίσει την εξέλιξη της, χωρίς αποτέλεσμα. Αρχίζει να έχει εκρήξεις θυμού και υποκύπτει στο ποτό και τον τζόγο. Κατά την διάρκεια μιας στάσης στην Αλεξάνδρεια, η Μπέλα βλέπει την ταλαιπωρία των φτωχών και βγαίνει εκτός εαυτού. Εμπιστεύεται τα κέρδη του Ντάνκαν σε δύο αδίστακτα μέλη του πληρώματος, οι οποίοι ψευδώς της υπόσχονται ότι θα τα δώσουν σε αυτούς που έχουν ανάγκη. Χωρίς να έχουν την δυνατότητα να καλύψουν οικονομικά το υπόλοιπο ταξίδι, η Μπέλα και ο Ντάνκαν αποβιβάζονται στην Μασσαλία και πηγαίνουν στο Παρίσι. Ψάχνοντας χρήματα και διαμονή, η Μπέλα αρχίζει να εργάζεται σε ένα πορνείο. Ο Ντάνκαν, εξοργισμένος, παθαίνει μία ψυχολογική κατάρρευση και η Μπέλα τον εγκαταλείπει. Στο πορνείο, βρίσκεται υπό την καθοδήγηση της Μαντάμ Σουάινι και συνάπτει σχέση με μία άλλη πόρνη, την Τουανέτ, η οποία την εισάγει στην έννοια του σοσιαλισμού.

Ο Γκόντουιν, έχοντας πλέον μια ανίατη ασθένεια, ζητάει από τον Μαξ να του φέρει την Μπέλα. Ο Μαξ την εντοπίζει αφού πρώτα έχει βρει τον Ντάνκαν, ο οποίος έχει νοσηλευτεί. Στο Λονδίνο, η Μπέλα ξανασυναντιέται με τον Γκόντουιν και ανανεώνει το πλάνο της να παντρευτεί με τον Μαξ. Ο γάμος διακόπτεται από τον Ντάνκαν και τον Στρατηγό Άλφι Μπλέσινγκτον. Ο Άλφι, αποκαλώντας την Μπέλα ως Βικτόρια, αποκαλύπτει ότι ήταν παντρεμένοι πριν την εξαφάνιση της και ότι έχει έρθει για να την πάρει πίσω. Αυτή εγκαταλείπει τον Μαξ προκειμένου να μάθει πράγματα για την προηγούμενη ζωή της, αλλά ανακαλύπτει την βίαιη και σαδιστική φύση του Άλφι και συνειδητοποιεί ότι η Βικτόρια αυτοκτόνησε για να ξεφύγει από αυτόν.

Ο Άλφι περιορίζει την Μπέλα στην έπαυλη του. Την απειλεί με όπλο, ώστε να υποβληθεί σε ακρωτηριασμό των γεννητικών της οργάνων, απαιτώντας να πιεί ένα υπνωτικό. Η Μπέλα του ρίχνει τον υπνωτικό στο πρόσωπο και ύστερα από μάχη, ο Άλφι κατά λάθος πυροβολεί τον εαυτό του στο πόδι πριν πέσει λιπόθυμος. Ο Γκόντουιν πεθαίνει ήσυχα με την Μπέλα και τον Μαξ στο πλευρό του. Η Μπέλα αποφασίζει να ακολουθήσει τα χνάρια του Γκόντουιν και να γίνει χειρουργός με την βοήθεια του Μαξ και της Τουανέτ, ενώ στον Άλφι έχει μεταμοσχευθεί ο εγκέφαλος μίας κατσίκας.

Ηθοποιοί και χαρακτήρες
-----------------------

* Έμμα Στόουν ως Μπέλα Μπάξτερ
* Μαρκ Ράφαλο ως Ντάνκαν Γουέντενμπερν
* Γουίλεμ Νταφόε ως Δρ. Γκόντουιν Μπάξτερ
* Ράμι Γιούσεφ ως Μαξ ΜακΚάντλς
* Κρίστοφερ Άμποτ ως Άλφι Μπλέσινγκτον
* Σούζι Μπέμπα ως Τουανέτ
* Τζέροντ Καρμάικλ ως Χάρι Άστλεϊ
* Κάθριν Χάντερ ως Σουάινι
* Βίκι Πεπερντίν ως Κα Πριμ
* Μάργκαρετ Κουάλεϊ ως Φελίσιτι
* Χάνα Σιγκούλα ως Μάρθα φον Κέρτζροκ
* Κίλεϊ Φορσάιθ ως Άλισον η υπηρέτρια
* Τζον Λοκ ως Ντέιβιντ ο μπάτλερ
* Κέιτ Χάντφορντ ως Κίττυ
* Όοουεν Γκουντ ως Τζέραλντ
* Νταμιάν Μπονάρντ ως Πατέρας
* Τομ Στούρτον ως Στιούαρντ
* Ραφαέλ Τιερί ως Σαβιέρ ο κρεοπώλης
* Γουέιν Μπρετ ως Ιερέας
* Καρμίνιο ως Γυναίκα που τραγουδάει φάντο
* Γέρσκιν Φέντριξ ως Μουσικός σε εστιατόριο της Λισαβόνας

Παραπομπές
----------

1. 1 2 3 4 5 6  Ανακτήθηκε στις 24  Ιανουαρίου 2024.
2. ↑  (Αγγλικά) *Internet Movie Database*. tt14230458.
3. 1 2 3  (Αγγλικά) *Internet Movie Database*. www.imdb.com/title/tt14230458/releaseinfo/. Ανακτήθηκε στις 30  Δεκεμβρίου 2023.
4. ↑  «Terjesztésre kerülő filmalkotások és artfilmek nyilvántartása». (Ουγγρικά) *Terjesztésre kerülő filmalkotások és artfilmek nyilvántartása*. National Media and Infocommunications Authority. Ανακτήθηκε στις 5  Ιανουαρίου 2024.
5. ↑  Ανακτήθηκε στις 22  Νοεμβρίου 2021.
6. ↑  «Emma Stone Explains Why Sex Is a Major Part of 'Poor Things'». *W Magazine* (στα Αγγλικά). 30 Αυγούστου 2023. Ανακτήθηκε στις 8 Σεπτεμβρίου 2023.
7. ↑  «Biennale Cinema 2023 | Venezia 80 Competition». *La Biennale di Venezia* (στα Αγγλικά). 26 Ιουνίου 2023. Ανακτήθηκε στις 8 Σεπτεμβρίου 2023.
8. ↑  «After 'The Favourite,' Yorgos Lanthimos could do anything. He went wilder than ever». *Los Angeles Times* (στα Αγγλικά). 30 Νοεμβρίου 2023. Ανακτήθηκε στις 15 Μαρτίου 2024.
9. ↑  «Poor Things». *Box Office Mojo*. Ανακτήθηκε στις 15 Μαρτίου 2024.
10. ↑  «Poor Things (2023) - Financial Information». *The Numbers*. Ανακτήθηκε στις 15 Μαρτίου 2024.
11. ↑  Lewis, Hilary (6 Δεκεμβρίου 2023). «National Board of Review Names 'Killers of the Flower Moon' Best Film of 2023». *The Hollywood Reporter* (στα Αγγλικά). Ανακτήθηκε στις 15 Μαρτίου 2024.
12. ↑  Bergeson, Samantha (7 Δεκεμβρίου 2023). «AFI Names 10 Best Films and TV Series of 2023: 'Barbie,' 'Past Lives,' 'Oppenheimer,' 'Succession,' 'Beef,' and More». *IndieWire* (στα Αγγλικά). Ανακτήθηκε στις 15 Μαρτίου 2024.
13. ↑  Hipes, Mike Fleming Jr,Patrick· Jr, Mike Fleming· Hipes, Patrick (23 Ιανουαρίου 2024). «Oscar Nominations: Diversified Voting Throws The Love Around As 'Oppenheimer' Tops With 13, With 'Poor Things', 'Killers Of The Flower Moon' And 'Barbie' Close Behind – Full List». *Deadline* (στα Αγγλικά). Ανακτήθηκε στις 15 Μαρτίου 2024.
14. ↑  Andreeva, Patrick Hipes,Nellie· Hipes, Patrick· Andreeva, Nellie (11 Δεκεμβρίου 2023). «Golden Globe Nominations: 'Barbie', 'Oppenheimer' Top Movie List; 'Succession' Leads Way In TV». *Deadline* (στα Αγγλικά). Ανακτήθηκε στις 15 Μαρτίου 2024.
15. ↑  Pedersen, Erik (8 Ιανουαρίου 2024). «'Oppenheimer' & 'Poor Things' Win Top Movie Prizes At Golden Globes – Complete Winners List». *Deadline* (στα Αγγλικά). Ανακτήθηκε στις 15 Μαρτίου 2024.

Εξωτερικοί σύνδεσμοι
--------------------

* Επίσημος ιστότοπος
* *Poor Things*   στην IMDb

|  |  |  |  |
| --- | --- | --- | --- |
| 

| π • σ • ε
Ταινίες σε σκηνοθεσία Γιώργου Λάνθιμου |
| --- |
|  |
| 
* *Ο καλύτερός μου φίλος* (μαζί με τον Λάκη Λαζόπουλο) (2001)
* *Κινέττα* (2005)
* *Κυνόδοντας* (2009)
* *Άλπεις* (2011)
* *Ο Αστακός* (2015)
* *Ο θάνατος του ιερού ελαφιού* (2017)
* *Η Ευνοούμενη* (2018)
* *Nimic* (2019)
* *Βληχή* (2022)
* *Poor Things* (2023)
 |

 |